**Cântec de leagăn pentru mama**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dormi-adormi, măicuţă dragă,

Dorm nepoţii tăi de fragă,

Dorm şi blidele spălate,

Dorm şi rufele curate;

Dorm trudite-a scării trepte

Lângă cuibul meu de pietre,

Doarme-n tihnă greieraşu-n

Clopoţelul de la uşă;

Doarme casa ta bătrână,

Doarme via sub ţărână.

Dormi! Prin vis, pe val de mare,

Să te vezi copilă mare,

Lângă-un ciob şi o cordică

Să te vezi copilă mică.

Să te vezi şi mai înainte:

Când erai cum nu ţii minte.

Dormi, măicuţa mea albită,

Dormi, măicuţa mea iubită!